चलचित्रमा ‘द्वन्द्व’ कम देखिँदै
कुनै समय चलचित्र ‘पिँजडा’ का लागि नायक निखिल उप्रेतीले साततलाबाट हामफालेको दृश्यलाई सम्झँदा अझ पनि धेरै दर्शकको आङ सिरिङ्ग बनाउँछ । त्यो बेला एक्सनमय चलचित्रले जहाँ पनि दर्शकलाई तान्थ्यो र दर्शकको ध्यान एक्सनमय चलचित्रमा नै अडिएको हुन्थ्यो । त्यतिबेला चलचित्रमा राजेश हमाल, निखिल उप्रेती, विराज भट्ट, शिव श्रेष्ठको एक्सनका दृश्यले धेरै प्रभुत्व जमाएको थियो ।
काठमाडौँ, पुस १४ गते । कुनै समय चलचित्र ‘पिँजडा’ का लागि नायक निखिल उप्रेतीले साततलाबाट हामफालेको दृश्यलाई सम्झँदा अझ पनि धेरै दर्शकको आङ सिरिङ्ग बनाउँछ । त्यो बेला एक्सनमय चलचित्रले जहाँ पनि दर्शकलाई तान्थ्यो र दर्शकको ध्यान एक्सनमय चलचित्रमा नै अडिएको हुन्थ्यो । त्यतिबेला चलचित्रमा राजेश हमाल, निखिल उप्रेती, विराज भट्ट, शिव श्रेष्ठको एक्सनका दृश्यले धेरै प्रभुत्व जमाएको थियो । कलिउड, हलिउड, बलिउड, दक्षिण भारतीयलगायतका चलचित्रमा देखिने एक्सनको क्रेज संसारभर बढ्दै पनि गइरहेको थियो, हलमा कलाकारको एक्सनमय दृश्य हेर्न दर्शक लालायित हुने गर्थे तर अहिले समय बदलिएको छ । बलिउड, हलिउड अहिले पनि एक्सन चलचित्रमा धेरै माथि छ भने कलिउडमा भने यो प्रवृत्ति ह्वातै घटेको छ । विगत केही वर्षदेखि चलचित्र प्रायः एक्सनरहित बन्न थालेका छन् । द्वन्द्वनिर्देशक एनबी महर्जन भन्नुहन्छ, “चलचित्रभित्र द्वन्द्व नै नहुने त होइन तर अहिले द्वन्द्वले पनि चलचित्रमा दर्शक तान्न सकिरहेको छैन । फेरि अहिले दर्शक हास्य र पारिवारिक विधाको चलचित्र धेरै हेर्न रुचाउँछन् । यही कारणले पनि अहिले चलचित्रले खासै बजार ओगट्न नसकेको उहाँको धारणा छ,” द्वन्द्वनिर्देशक महर्जनले भन्नुभयो, “अहिले चल्ने भनेकै ‘माया प्रेम’ र ‘हास्य विधा’ का चलचित्र हुन् ।” यो फेरि समयानुसार हुने कुरा पनि हो, कहिले कस्तो ट्रेन चल्छ, कहिले कस्तो कसैले भन्न सक्दैन । विगत केही वर्षदेखि नेपालमा द्वन्द्वप्रधान चलचित्र बन्नै छोडेको द्वन्द्वनिर्देशक गुनासो गर्छन् । यति मात्रै नभई अन्य विधामा पनि द्वन्द्वका दृश्यका प्रयोग निकै कम हुन थालेको उहाँहरूको भनाइ छ । द्वन्द्वनिर्देशक कुमार श्रेष्ठ चलचित्रमा हिजो जुन हिसाबको द्वन्द्वको आकर्षण थियो, अहिले त्यो नभएको बताउनुहुन्छ । पछिल्लो समय चलचित्रमा द्वन्द्वका दृश्य गर्ने अभिनेताको कमी भएको हुनाले पनि यस्तो अवस्था आएको निर्देशक श्रेष्ठको भनाई थियो ।चलचित्रमा एउटा साधारण एक्सनको छायाङ्कन गर्नका लागि तीनदेखि चार दिन लाग्ने निर्देशक महर्जन बताउनुहुन्छ । अझ पूरा एक्सन चलचित्र छायाङ्कन गर्नका लागि भने १५ देखि २० दिन लाग्ने महर्जनको भनाइ थियो । यो पनि लगानी अनुसार नै हुने हो, जसले राम्रो लगानी गर्न सक्यो त्यसको तालिका त्यही अनुसार हुने हो । त्यसैले पनि जो कोही द्वन्द्वनिर्देशनमा हात हाल्न आँट गर्दैनन्, उहाँले बताउनुभयो ।    